 Dịka a sị na chi na-abọ, ihe ọjọọ ana-abọta, ọkụ ọgbụgba agbagbuola ụmụaka atọ nObosi dị nokpuru ọchịchị Idemili North nke steeti Anambra. Ya bụ ajọ ọdachi bụ nke dapụtara dịka ọkụ binwùùrù nebe a na-ere ahịa dị na mpaghara okporo ụzọ High Tension School.  Ụmmaka atọ ahụ bụ ndị e kwuru na ọ bụ otu nne mụrụ ha, ma bụrụkwa ndị ya bụ ọkụ ọgbụgba tara isi ha otu ụbọchị ahụ.Nokwu ya bànyere nke ahụ, onye na-ahụ maka mmekọrịta ọhanaeze na ndị uwe ojii na steeti Anambra, bụ maazị Haruna Mọhammed, mere ka a mara na onye nwe ebe ahụ a na-ere ahịa, bụ oriakụ Blessing Nwafọr anọghị ya oge ihe ahụ mere, ma sị na ọ hapụrụ ụmụ ya atọ nime ebe ahụ, bụ ndị ya bụ ọkụ ahụ gbara pịatàà. Aha ụmụaka atọ ahụ bụ: Chiemerie Nwafọr gbara ahọ ise, Onyedịka Nwafọr gbara ahọ anọ, tinyere Esther Nwafọr gbara ahọ atọ. Ụmụaka atọ a bụzị ndị e burugoro ozu ha ga tinye nụlọ nchekwa ozu dị nụlọ ahụike Bex, ma ihe butere ya bụ ọkụ ọgbụgba ka bụ ọgbara ụwa ngharị ruo ugbu a, ebe a na-emekwa nnyòcha miri èmì iji wee mara ebe ya bụ ọkụ sìrì wee dapụta.Nokwu dịkwa ka ibè ya, ọkụ agbarìkọọla ebe a na-añụ mmanya nụlọ nkwọri àkụ King David dị nAwka.Dịka nnukwu onye nlekọta nụlọ nkwọri akụ ahụ, bụ maazị Peter Ụga siri kwuo, ya bụ ajọ ọkụ ọgbụgba bụ nke màlitere ka o jiri obere ihe gata elekere iri na otu nke anyasị, ma gbarìkọọkwa ihe ọnụ ego ya ruru nde Naịra iri ise.E kwuru na ihe butere ya bụ ọkụ bụ njekọ eriri ọkụ abụọ nwere, bụ nke yọsara nelu ebe ahụ a na-añụ mmanya, bụ nke e jiri akịrịka thatch wee tụọ, o wee bìnwuru ọkụ ma gbaa gwòò gwòò.Nokwu ya bànyere nke ahụ, onyeisi nsọnyụ ọkụ na steeti ahụ, bụ maazị Martin Agbilli mere ka a mara na ọ natara ọtụtụ òkù dị iche iche site naka ndị mmadụ, bànyere ya bụ ọkụ ọgbụgba, bụzị nke mere ka o zìga ndị òtù ọrụ ya ngwa ngwa nebe ahụ wee sọnyụọ ya bụ ọkụ.Ọ kpọkùzịrị onye ọbụla ka ọ kpàchara anya otu o si eme ihe ụfọdụ noge ọkọchị a, ma dụkwazie ndị na-atụ ụlọ akịrịka ka ha na-eme ka ọ dị àlà ma na-agbakwa ya mmiri oge ọbụla iji zèéré ọkụ ọgbụgba na ọdachi ndị ọzọ. 